અમૃતલાલ હતા ત્યાં સુધી તેમની ધંધામાં સત્તા હતી એટલે ઘરમાં પરાણે પરાણે પ્રેમનું વાતાવરણ રહેતું. પરંતુ છેલ્લા પાંચ વર્ષમાં એ બધું ક્યાંય હવામાં ઉડી ગયેલું.. આજે ફરી અસ્મના જન્મ વખતે વિચારેલું એ જ વાતાવરણ ઘરમાં છવાઈ ગયું હતું ત્યારે કંચનબાને વિચિત્ર લાગણી થતી હતી.. એમાંય જયારે બે દિવસ પહેલા મોટી વહુએ કહેલું કે “બા તમારા ને આપણા પરિવારના ફોટા પાડવાના છે.. એટલે ફોટાવાળા ભાઈ આવે ત્યારે સરસ તૈયાર રહેજો. જેવા જાજરમાન તમે છો તેવી જ સાડી પહેરજો હો કે..!”